Peste 340 de săli de clasă din municipiul Focşani vor fi dotate cu mobilier şcolar nou şi materiale didactice, în cadrul unui proiect finanţat prin Planul Naţional de Redresare şi Rezistenţă (PNRR) în valoare de peste şase milioane de lei, a informat, miercuri, administraţia locală.
Primarul Cristi Valentin Misăilă, a semnat, miercuri, contractul pentru furnizarea mobilierului şi materialelor didactice care vor fi achiziţionate în cadrul proiectului 'Dotarea cu mobilier, materiale didactice şi echipamente digitale a unităţilor de învăţâmânt din Municipiul Focşani'.
'Asigurăm mobilier şcolar şi materiale didactice pentru 345 săli de la clasă de la unităţile de învăţâmânt din municipiul Focşani. Vrem ca noul mobilier să ajungă la grădiniţe, şcoli şi licee încă din această primăvară, astfel încât elevii să beneficieze de cele mai bune condiţii pentru desfăşurarea orelor de curs. Obiectivul proiectului derulat de primăria municipiului Focşani este acela de a dezvolta un sistem de educaţie centrat pe nevoile şi siguranţa elevilor', a declarat primarul Cristi Misăilă.
Potrivit primăriei, lista mobilierului şi materialelor didactice a fost realizată în urma unei analize de nevoi elaborate de către fiecare unitate şcolară şi a primit avizul Inspectoratului Şcolar Judeţean Vrancea.
Printre dotările care vor fi achiziţionate în cadrul proiectului se numără dulapuri cu compartimente şi dulapuri modulare, scaune ergonomice, aviziere de perete, mese pentru elevi, catedre pentru profesori, învăţători şi educatori, scaune reglabile pentru elevi, bănci şcolare individuale reglabile pe înălţime, cuiere, seturi materiale didactice pentru clasele primare, de gimnaziu şi liceu.
În cadrul proiectului finanţat prin PNRR au fost achiziţionate echipamentele şi mobilierul necesar pentru echiparea a două ateliere de practică la Colegiul Tehnic 'Gheorghe Asachi' şi Colegiul Tehnic 'Ion Mincu', care să asigure condiţii pentru o bună pregătire a elevilor în domeniul profesional, la standarde europene.
Tot în cadrul proiectului finanţat prin PNRR vor fi dotate unităţile şcolare din municipiul Focşani cu echipamente digitale pentru 422 săli de clasă şi 25 laboratoare de informatică.
De asemenea, vor fi asigurate dotările necesare pentru 16 săli de sport, şapte cabinete şcolare, 11 cabinete de asistenţă psihopedagogică, patru ateliere de practică din unităţile de învăţâmânt profesional şi tehnic, 32 de laboratoare de ştiinţe din învăţământul preuniversitar.
(AGERPRES/FOTO radioiasi.ro – imagine ilustrativă)